Národná politika pre elektronické komunikácie na roky 2009 - 2013 - priebežné vyhodnotenie za rok 2010

Národná politika pre elektronické komunikácie na roky 2009 – 2013 bola schválená uznesením vlády SR č. 360/2009 dňa 13. mája 2009. Národná politika stanovuje stratégiu rozvoja elektronických komunikačných sietí a služieb v SR najmä v oblasti harmonizácie regulačného rámca, hospodárskej súťaže, využívania frekvenčného spektra, ochrany súkromia a bezpečnosti, krízového manažmentu a kritickej infraštruktúry, medzinárodnej spolupráce a rozvoja inovatívnych služieb. 

Priebežné plnenie cieľov stanovených v národnej politike v priebehu roku 2010 je nasledovné:

1.	V oblasti legislatívy zefektívniť regulačný rámec, posilniť práva občanov a priniesť výhody spotrebiteľom  transpozíciou zmien európskeho regulačného rámca pre elektronické komunikácie do 18 mesiacov od ich zverejnenia v Úradnom vestníku EÚ.

Dňa 1. apríla 2010 nadobudol účinnosť zákon č. 56/2010 Z. z., ktorým sa mení a dopĺňa zákon č. 610/2003 Z. z. o elektronických komunikáciách v znení neskorších predpisov. Novela zákona uviedla do praxe technicko-legislatívne úpravy vyplývajúce z nariadenia EP a Rady č. 544/2009 z 18. júna 2009, ktorým sa mení a dopĺňa nariadenie (ES) č. 717/2007 o roamingu vo verejných mobilných telefónnych sieťach. Zmenou nariadenia o roamingu sa zavádza spoločný prístup na to, aby používatelia verejných mobilných komunikačných sietí cestujúci na území EÚ neplatili neprimerane vysoké ceny za roamingové služby na území celej EÚ v porovnaní s konkurenčnými vnútroštátnymi cenami. Taktiež rozširuje reguláciu hlasových roamingových služieb aj na roamingové SMS správy a roamingové dátové služby.   

V súvislosti s transpozíciou zmien európskeho regulačného rámca pre elektronické komunikácie, ktorý tvoria dve smernice: 

•	Smernica EP a Rady 2009/136/ES z 25. novembra 2009, ktorou sa mení a dopĺňa smernica 2002/22/ES o univerzálnej službe a právach užívateľov týkajúcich sa elektronických komunikačných sietí a služieb, smernica 2002/58/ES týkajúca sa spracovávania osobných údajov a ochrany súkromia v sektore elektronických komunikácií a nariadenie (ES) č. 2006/2004 o spolupráci medzi národnými orgánmi zodpovednými za vynucovanie právnych predpisov na ochranu spotrebiteľa;
•	Smernica EP a Rady 2009/140/ES z 25. novembra 2009, ktorou sa menia a dopĺňajú smernice 2002/21/ES o spoločnom regulačnom rámci pre elektronické komunikačné siete a služby, 2002/19/ES o prístupe a prepojení elektronických komunikačných sietí a príslušných zariadení a 2002/20/ES o povolení na elektronické komunikačné sieťové systémy a služby

pripravilo MDVRR SR v roku 2010 návrh zákona o elektronických komunikáciách. Vzhľadom na skutočnosť, že uvedené smernice by znamenali rozsiahlu novelizáciu doterajšieho zákona o elektronických komunikáciách, bola zvolená forma nového zákona. Zákon o elektronických komunikáciách bol od 29. decembra 2010 do 19. januára 2011 predmetom medzirezortného pripomienkového konania. V súčasnosti prebieha riešenie rozporov.

Úloha sa priebežne plní.

2.	V oblasti digitálnej dividendy pripraviť návrh stratégie využitia digitálnej dividendy v podmienkach SR do konca roku 2010 v súlade so závermi prijatými na úrovni EK, ako aj CEPT.

Otázkami využitia digitálnej dividendy sa podrobnejšie zaoberajú MDVRR SR a Telekomunikačný úrad SR (TÚ SR). V období apríl – máj 2010 uskutočnilo MDVRR SR verejnú konzultáciu o využití digitálnej dividendy v SR. Verejná konzultácia potvrdila záujem subjektov poskytujúcich elektronické komunikačné služby v SR využiť frekvenčné pásmo 790 – 862 MHz podľa alternatívy, ktorá v budúcnosti umožňuje nasadenie nových perspektívnych technológií, ako aj koexistenciu viacerých služieb súčasne. V prípade koexistencie viacerých služieb sa bude dbať na zabezpečenie elektromagnetickej kompatibility používaných technológií.

V Slovenskej republike je v súčasnej dobe frekvenčné pásmo 790 – 862 MHz pridelené poskytovateľovi prvého terestriálneho multiplexu pre vysielanie v štandarde DVB-T. Individuálne povolenia, v ktorých boli tieto frekvencie pridelené, sú vydané s dobou platnosti do 31. 5. 2015. V nadväznosti na harmonizáciu technických podmienok podľa rozhodnutia 2010/267/EÚ a na odporúčanie EK z 28. októbra 2009 je potrebné zabezpečiť uvoľnenie tohto frekvenčného pásma do roku 2013. 

Stratégiu využitia digitálnej dividendy v podmienkach SR obsahuje Národná stratégia pre širokopásmový prístup v SR, ktorá bola schválená uznesením vlády SR č. 136/2011 z 2. marca 2011. Vzhľadom na túto skutočnosť nebolo potrebné pripraviť samostatný materiál. Strednodobým cieľom širokopásmovej stratégie je uvoľniť frekvenčné pásmo 790 – 862 MHz na rozvoj širokopásmových služieb do roku 2013. 

Úloha sa priebežne plní. Následne bude potrebné spracovať návrhy prerozdelenia uvoľnených frekvenčných pásiem tak, aby ich bolo možné využívať pre širokopásmové aplikácie (LTE).

3.	V oblasti frekvenčného spektra účelne a efektívne využívať frekvenčné spektrum v súlade s Rádiokomunikačným poriadkom ITU a rozhodnutiami i odporúčaniami príslušných orgánov EÚ, ako aj CEPT prostredníctvom priebežnej aktualizácie NTFS.

Zabezpečenie účelného využívania frekvenčného spektra je podmienené priebežnou aktualizáciou NTFS, ktorá sa vykonáva každý rok, najmä z dôvodu zosúladenia s európskymi dokumentmi a odporúčaniami ITU. Na aktualizácii NTFS sa podieľali v rámci medzirezortnej komisie pre harmonizáciu využívania frekvenčného spektra MDVRR SR, TÚ SR a ďalšie orgány štátnej správy, najmä MO SR, MV SR a SIS. NTFS 2010 bola schválená uznesením vlády SR č. 754/2010 zo dňa 3. novembra 2010. 

V priebehu roku 2010 TÚ SR vykonával kontroly zamerané na používanie pridelených frekvencií najmä v pásmach:
a)	790 – 862 MHz, ako aj 470 – 790 MHz určených na poskytovanie elektronickej komunikačnej služby prenosu televíznych programov v systéme DVB-T;
b)	dodržiavania podmienok stanovených v individuálnych povoleniach na prevádzkovanie rádiových zariadení.

TÚ SR venoval zvýšenú pozornosť kontrolám zameraným na dodržiavanie povinností vyplývajúcich pre víťaza výberových konaní na udelenie terestriálnych prevádzkových povolení, ktorými sa prideľujú frekvencie v ekonomicky viazaných frekvenčných vyhradeniach na vytvorenie prvého, druhého a verejnoprávneho terestriálneho multiplexu na území SR.

Úloha sa priebežne plní.

4.	V oblasti zverejňovania informácií o využívaní frekvenčného spektra v SR aktualizovať relevantné údaje v systéme EFIS, a to vždy po schválení NTFS vládou SR. Informácie o špecifikáciách rádiových rozhraní a o obchodovateľnosti so spektrom priebežne aktualizovať.

Elektronická podoba slovenskej i anglickej verzie NTFS je verejnosti prístupná na webovej stránke http://www.vus.sk/ntfs/. Údaje z NTFS sú taktiež zapracované do Frekvenčného informačného systému EFIS, ktorý obsahuje informácie o pridelení pásiem a využívaní frekvencií v 31 krajinách CEPT. Podľa rozhodnutia 2007/344/EC zo 16. mája 2007 sa systém EFIS stal nielen informačným systémom CEPT, ale aj EÚ. V priebehu roka 2010 vydal TÚ SR súhlas na prevod práv v troch prípadoch.

Úloha sa priebežne plní.

5.	V oblasti ochrany súkromia a bezpečnosti vytvárať priaznivé prostredie (legislatívne, organizačné a technické opatrenia) na spracúvanie osobných údajov, ochranu súkromia  a bezpečnosť elektronických komunikácií koordinovane s postupmi na úrovni EÚ a zároveň spolupracovať s MF SR a ostatnými dotknutými subjektmi na napĺňaní cieľov Národnej stratégie pre informačnú bezpečnosť v SR.

Úlohy vyplývajúce z Národnej stratégie pre informačnú bezpečnosť v SR, ktorá bola schválená uznesením vlády SR č. 570/2008 dňa 27. augusta 2008, sú orientované na oblasť informačnej bezpečnosti. Vychádzajú najmä zo strategických cieľov informačnej bezpečnosti v SR a z definovaných strategických priorít podrobnejšie rozpracovaných v citovanom dokumente. Pri koncipovaní ďalších úloh sa primerane prihliada aj na strategické dokumenty, smernice a odporúčania EÚ / EK (smernica o službách na vnútornom trhu, riešenie kritickej informačnej infraštruktúry a pod.).

V dôsledku absencie zákona zastrešujúceho problematiku informačnej bezpečnosti v SR vypracovalo MF SR legislatívny zámer návrhu zákona o informačnej bezpečnosti, ktorý bol schválený uznesením vlády SR č. 136/2010 dňa 25. februára 2010. Pripravovaný zákon o informačnej bezpečnosti bude riešiť dva okruhy problémov: (a) zaistenie ochrany pre informačné systémy verejnej správy a (b) vytvorenie všeobecného právneho rámca pre ochranu celého digitálneho priestoru SR.

MF SR ďalej vypracovalo legislatívny zámer zákona o elektronickej verejnej správe eGovernmente, ktorý bol schválený uznesením vlády SR č. 657/2010 dňa 29. septembra 2010. Legislatívny zámer položil základ pre vypracovanie a prijatie návrhu nového zákona o elektronickej verejnej správe.

Úloha sa priebežne plní.

6.	V oblasti krízového manažmentu pokračovať v zabezpečovaní a najmä zlepšení komunikačných služieb vo verejných elektronických sieťach počas krízových situácií pre vybraných užívateľov prostredníctvom legislatívnej a organizačnej podpory budovania a rozvoja systému núdzových komunikácií so zavedením vybraných funkcií systému do roku 2012.

Systém núdzových komunikácií musí zabezpečovať prednostné poskytovanie núdzových komunikačných služieb podľa stanovených priorít pre vybraných používateľov. Podrobná charakteristika minimálneho súboru služieb poskytovaných verejnými elektronickými komunikačnými sieťami vychádza z požiadaviek EK, Európskeho združenia voľného obchodu a NATO a je zdokumentovaná v odporúčaniach ITU a technických špecifikáciách ETSI. 

V priebehu roka 2010 sa nepodarilo presadiť schválenie systému núdzových komunikácií v zmysle materiálu „Návrh projektového zámeru systému núdzových komunikácií v Slovenskej republike“, ktorý prerokovala a schválila Bezpečnostná rada SR. Dôvodom bol nedostatok disponibilných finančných prostriedkov v štátnom rozpočte v dôsledku dopadov svetovej  hospodárskej krízy. Úloha bude realizovaná do roku 2013 v nadväznosti na možnosti štátneho rozpočtu SR.

Úloha sa priebežne plní.

7.	V oblasti kritickej infraštruktúry identifikovať a označiť prvky národnej kritickej infraštruktúry v sektore informačných a komunikačných technológií v spolupráci s ostatnými zainteresovanými subjektmi do konca roku 2010, pripraviť podklady na stanovenie európskej kritickej infraštruktúry do konca roku 2012 a priebežne zabezpečovať úlohy štátnej správy pri ochrane kritickej infraštruktúry vrátane presadzovania primeraných požiadaviek na ochranu prvkov kritickej infraštruktúry vo vlastníctve/prevádzkovaní súkromnej sféry.

Návrh zákona o kritickej infraštruktúre bol v roku 2010 vypracovaný, prerokovaný a schválený uznesením vlády SR č. 715/2010 dňa 20. októbra 2010. Cieľom návrhu zákona je skvalitniť doterajšiu ochranu časti kritickej infraštruktúry, ktorej narušenie alebo zničenie by mohlo spôsobiť závažné negatívne dôsledky na riadny chod hospodárstva SR a v určitých prípadoch aj v inom členskom štáte EÚ. Pôjde najmä o strategicky významné stavby, ktoré prevádzkujú obchodné spoločnosti. Úpravou jednotného procesu identifikácie jednotlivých prvkov kritickej infraštruktúry podľa ustanovených kritérií a posudzovania rizika ich ohrozenia sa má zdokonaliť bezpečnosť najdôležitejšej hospodárskej infraštruktúry, a tým zároveň minimálne zachovať doterajšiu úroveň kvality života a ochrany obyvateľov SR z ekonomického a sociálneho hľadiska.

Úloha sa priebežne plní.

8.	V oblasti medzinárodnej spolupráce v rámci členstva SR v EÚ a v medzinárodných organizáciách pokračovať v posilňovaní aktívneho pôsobenia SR. Potrebné je preto naďalej na všetkých úrovniach presadzovať záujmy SR v orgánoch Rady EÚ, EK, ITU, CEPT, OECD, ETSI, IMSO a EUTELSAT IGO.

Cieľom medzinárodnej spolupráce v oblasti elektronických komunikácií je aktívna spolupráca s medzinárodnými organizáciami na vládnej a rezortnej úrovni, s dôrazom na stále a dôsledné sledovanie ich aktivít a aplikáciu nových legislatívnych a technických predpisov. Dôležitú úlohu zohrávajú vzťahy s EK a jej odbornými zložkami, spolupráca s medzinárodnými organizáciami na vládnej úrovni (ITU, EUTELSAT, IMSO, OECD, WTO) ako aj na rezortnej úrovni (CEPT a ETSI). 

EÚ

MDVRR SR spolu s TÚ SR a v rámci spolupráce so Stálym zastúpením SR pri EÚ zabezpečuje na expertnej úrovni zastupovanie záujmov SR v orgánoch EÚ. V rámci EK je to v Komunikačnom výbore, v RSC, v RSPG a v ich pracovných skupinách a podskupinách, a ďalších ad hoc skupinách. Zároveň MDVRR SR zabezpečuje na expertnej úrovni zastupovanie záujmov SR v rámci Rady EÚ, najmä v pracovnej skupine pre telekomunikácie a informačnú spoločnosť.
Počas roku 2010 prebiehali konzultácie s Generálnym riaditeľstvom pre informačnú spoločnosť a médiá pri príprave 16. implementačnej správy, ktorá monitoruje vývoj v oblasti elektronických komunikácií v jednotlivých členských štátoch EÚ. 

ITU 

Rok 2010 bol v rámci ITU rokom konania dvoch významných podujatí - Konferencie vládnych splnomocnencov - PP´10, ktorá je najvyšším orgánom ITU a Svetovej rozvojovej telekomunikačnej konferencie - WTDC´10. Zasadnutie Rady ITU v apríli 2010 prinieslo informácie o sumarizácii výsledkov za uplynulé obdobie a o prípravách na tieto svetové podujatia ITU. 
Konferencia vládnych splnomocnencov sa konala v mexickej Guadalajare v dňoch 4. až 22. 10. 2010. Na konferencii boli prijaté najmä zmeny Ústavy a Dohovoru ITU a Všeobecných pravidiel, rozhodnutia a rezolúcie. Na PP´10 sa zúčastnila delegácia SR pod vedením štátneho tajomníka MDVRR SR.

CEPT

CEPT združuje poštové a telekomunikačné administratívy Európy. V súčasnosti má 48 členov a jej vrcholným orgánom je zhromaždenie CEPT. CEPT sa skladá z troch autonómnych výborov: ECC, CERP a COM-ITU. ECC má viacero špecializovaných pracovných skupín, zameraných na technické a regulačné otázky. Práce v týchto technických pracovných skupinách sa aktívne zúčastňujú zástupcovia TÚ SR. COM - ITU má za úlohu prípravu spoločných európskych návrhov pre svetové konferencie a zhromaždenia ITU a ambíciu koordinovať európskych kandidátov na volené posty ITU. Okrem toho na podporu činnosti CEPT a ECC bol v roku 1991 zriadený ERO, neskôr transformovaný na ECO. 
Pracovný výbor COM-ITU na svojich zasadnutiach v roku 2010 vypracoval spoločné európske návrhy a stanoviská k návrhom ostatných regiónov na PP´10 a WTDC´10, informoval o nomináciách na posty volené na PP´10 a zaoberal sa otázkami týkajúcimi sa štruktúry, financovania a práce ITU. 
Výbor pre elektronické komunikácie ECC v priebehu roka 2010 na svojich zasadaniach schválil viaceré rozhodnutia upravujúce harmonizovaný spôsob využívania frekvenčného spektra, ktoré v priebehu prípravy aktívne pripomienkuje TÚ SR prostredníctvom svojich zástupcov pracujúcich v jednotlivých pracovných podskupinách. TÚ SR následne zabezpečuje implementáciu týchto rozhodnutí do podmienok SR.
SR na zasadnutiach CEPT, jeho výborov (ECC, COM-ITU) a ich pracovných skupín zastupuje MDVRR SR a TÚ SR, ktorí aktívne vystupujú pri presadzovaní záujmov SR. Na rokovaniach Rady ECO sa zúčastňuje MDVRR SR.

ETSI

Pozornosť pri príprave technických špecifikácií ETSI sa v roku 2010 sústredila na nové oblasti, a to internet budúcnosti, internet vecí, komunikácia medzi zariadeniami a distribúcia mediálneho obsahu. Dlhodobým strategickým cieľom ETSI zostáva spolupráca s Brazíliou, Čínou, Indiou a Ruskom a podpora štandardizácie elektronických komunikácií v týchto regiónoch.
V roku 2010 ETSI vydal 2 982 normalizačných dokumentov, ktoré štandardizujú technológie a služby vo všetkých oblastiach elektronických komunikácií. MDVRR SR v roku 2010 zabezpečilo pripomienkovanie 171 návrhov noriem ETSI. K návrhom noriem ETSI bolo spracovaných 69 pripomienok, ktoré boli postúpené na sekretariát ETSI.
Najdôležitejšie dokumenty so všeobecným popisom nových technológií a používania služieb elektronických komunikácií sa preberajú do sústavy STN v slovenskom jazyku. V roku 2010 sa prebralo do sústavy STN 96 ETSI EN, z toho 5 ETSI EN bolo preložených do slovenského jazyka.  

IMSO

Medzivládna organizácia IMSO, založená na základe príslušných ustanovení dohovoru o IMSO, má za úlohu predovšetkým dohliadať nad komerčnou satelitnou spoločnosťou Inmarsat Ltd. z hľadiska poskytovania mobilných satelitných komunikačných služieb pre GMDSS. 
Dvadsiate prvé zhromaždenie zmluvných strán IMSO, ktoré sa uskutočnilo v dňoch 12. až 16. júla 2010 v Londýne, poskytlo zmluvným stranám informácie o stave dohovoru a jeho ratifikácii členskými štátmi, implementácii GMDSS a LRIT, aktivitách riaditeľstva IMSO, výsledkoch rokovaní Poradného výboru a o implementácii základných princípov a aktivitách spoločnosti Inmarsat Ltd. Zhromaždenie znovuzvolilo generálneho riaditeľa organizácie a zvolilo členov Poradného výboru. 
SR, zastúpená MDVRR SR (odborný garant) a MZV SR, sa pravidelne zúčastňuje na zasadaniach ZZS. 

EUTELSAT

Medzivládna organizácia EUTELSAT dohliada a zabezpečuje, aby komerčná satelitná spoločnosť Eutelsat S. A. dodržiavala štyri základné princípy: povinnosť verejnej služby a univerzálnej služby, celoeurópske pokrytie satelitným systémom, nediskrimináciu a spravodlivú súťaž.
SR zastúpená MDVRR SR sa pravidelne zúčastňuje na zasadaniach ZZS. 

OECD

Členstvo SR v OECD je z politického a ekonomického hľadiska členstvom s vysokou mierou priority. V oblasti elektronických komunikačných sietí a služieb a IKT rozhodujúcu úlohu v OECD zohráva Výbor pre informačnú, počítačovú a komunikačnú politiku (ICCP) a jeho päť pracovných skupín, ktoré sa zaoberajú otázkami infraštruktúry, služieb, informačnej ekonomiky, informačnej bezpečnosti a štatistiky.
Na zasadnutiach ICCP a jeho pracovných skupinách sa aktívne zúčastňujú zástupcovia MF SR a MDVRR SR v súlade s rozdelením ich kompetencií pre oblasť informatizácie spoločnosti a elektronických komunikácií.
 MDVRR SR zabezpečuje aktívnu účasť najmä na zasadnutiach pracovnej skupiny CISP. CISP skúma stratégie členských krajín v oblasti komunikačnej infraštruktúry a služieb s cieľom podpory a porozumenia ich politík a zvýšenia medzinárodnej spolupráce, ďalej analyzuje hospodárske a sociálne dopady zmien štruktúry telekomunikačného trhu elektronických komunikácií vrátane internetu, konvergencie medzi sektorom elektronických komunikácií a vysielania, rozvoj sietí NGN a zvyšovanie širokopásmového pripojenia.

NATO

MDVRR SR sa na expertnej úrovni zúčastňuje zasadaní výboru NATO - IRCSG pre civilné núdzové plánovanie v oblasti poskytovania služieb elektronických komunikácií a poštových služieb počas krízových situácií spolu so 49 členskými a partnerskými krajinami NATO. Spolupracuje najmä na vypracúvaní odporúčaní a štandardov v oblasti bezpečnosti a Cyber defence.

Úloha sa priebežne plní.

9.	V oblasti rozvoja inovatívnych služieb:

a)	Pozemské digitálne televízne vysielanie:
•	zaviesť vysielanie DVB-T tak, ako ho stanovuje Stratégia prechodu z analógového na digitálne pozemské televízne vysielanie v SR a opatrenie TÚ SR z 18. apríla 2008 č. O-17/2008;
•	vytvoriť podmienky na prechod z analógového na digitálne vysielanie aj pre regionálnych a lokálnych vysielateľov;
•	ukončiť pozemské analógové televízne vysielanie najneskôr v roku 2012;
•	vytvoriť podmienky na začatie skúšobného televízneho vysielania HDTV (najneskôr v roku 2011) vrátane prípravy na začatie pravidelného vysielania;
•	vytvoriť podmienky a podporiť vysielanie iných dátových služieb s využitím platformy MHP so zameraním na poskytovanie služieb e-governmentu;
•	vytvoriť podmienky na skúšobné, resp. pravidelné vysielanie DVB-H, resp. T‑DMB.

MDVRR SR v spolupráci s TÚ SR v roku 2010 pripravilo a predložilo na rokovanie vlády SR „Stratégiu prechodu z analógového na digitálne pozemské televízne a rozhlasové vysielanie v SR“. Stratégia reaguje na pokrok v zavádzaní pozemského digitálneho vysielania za obdobie rokov 2009 – 2010, najmä v súvislosti so začatím pravidelného vysielania na Slovensku koncom roka 2009. Taktiež zohľadňuje európske tendencie digitalizácie pozemského rozhlasového vysielania. Popisuje najmä ciele a zásady stratégie, obsahuje posúdenie existujúcej situácie v televíznom a rozhlasovom vysielaní na Slovensku a stanovuje technický a časový plán ukončenia pozemského analógového televízneho vysielania a prechodu na pozemské digitálne rozhlasové vysielanie. Stratégia bola schválená uznesením vlády SR č. 11/2011 z 12. januára 2011.

Cieľom stratégie v oblasti televízneho vysielania je ukončenie analógového vysielania najneskôr do konca roka 2012, vytvorenie podmienok pre ďalší rozvoj pozemského digitálneho vysielania v systéme DVB‑T a pre možné začatie pozemského digitálneho vysielania v systéme DVB-T2.

TÚ SR vydal na základe žiadosti spoločnosti Towercom, a. s., 22 povolení na prevádzkovanie vysielačov DVB-T za účelom vysielania televíznej programovej služby a EPG v prvom multiplexe. Pre druhý multiplex vydal 9 povolení  a pre verejnoprávny multiplex to bolo 11 povolení. Z dôvodu pokrytia nitrianskeho kraja DVB-T vysielaním šírili v roku 2010 3 vysielače druhého multiplexu  programového služby prvého multiplexu. Ku koncu roka 2010 bolo na Slovensku v prevádzke:
•	23 vysielačov, šíriacich programové služby prvého multiplexu (Jednotka, Dvojka, TV JOJ, TV Markíza) s vypočítaným pokrytím 94,6 % obyvateľstva,
•	5 vysielačov, šíriacich programové služby druhého multiplexu (TV Markíza, TV JOJ, TV Doma, JOJ Plus) s vypočítaným pokrytím 7,8 % obyvateľstva,
•	10 vysielačov, šíriacich programové služby verejnoprávneho multiplexu (Jednotka, Dvojka, Trojka) s vypočítaným pokrytím 16,9 % obyvateľstva.

Z dôvodu uvoľňovania frekvencií pre DVB‑T bolo ku koncu roka 2010 vypnutých 11 analógových televíznych prevádzačov a nízkovýkonových vysielačov.

Z hľadiska podpory štátu pri zavádzaní digitálneho vysielania začala v roku 2009 informačná kampaň. Informačná kampaň prebiehala aj v roku 2010 a pozostáva z viacerých fáz v niekoľkých rovinách – od základných informačných oznamov, cez reklamné spoty až po informovanie v existujúcich publicistických reláciách. Základným komunikačným kanálom je televízne vysielanie. V súvislosti s vypínaním analógových televíznych prevádzačov a nízkovýkonových vysielačov zabezpečilo MDVRR SR cielenú informačnú kampaň v tých lokalitách, v ktorých prišlo k ukončeniu alebo zmene analógového televízneho vysielania. Všetky aktuálne informácie týkajúce sa zmien boli tiež uverejnené na web stránke www.digimedia.sk a občanom bola k dispozícii aj bezplatná infolinka 0800 168 500. 

Vláda SR sa rozhodla podporiť proces prechodu aj prostriedkami zo štátneho rozpočtu. MDVRR SR zabezpečilo vytvorenie schémy štátnej pomoci N 671/2009 – Prechod na digitálne televízne vysielanie na Slovensku. 

Na základe uvedenej schémy štát môže podporiť sociálne najslabšie skupiny obyvateľov príspevkom vo výške 20 Eur na nákup zariadenia umožňujúceho príjem digitálneho televízneho signálu. Táto časť štátnej pomoci bola schválená EK dňa 15. septembra 2010. Na túto pomoc pre vybrané skupiny obyvateľov však neboli v roku 2010 vyčlenené v štátnom rozpočte prostriedky vo výške 11,33 mil. Eur. 

Dňa 14. decembra 2010 Národná rada SR schválila novelu zákona o digitálnom vysielaní, ktorá umožňuje poskytnúť podporu osobám, ktoré preukážu, že sú poberateľom dávky v hmotnej núdzi a príspevku k dávke  a ktoré sú zároveň platitelia úhrady za služby verejnosti. Podpora bude poskytnutá formou jednorazového nenávratného finančného príspevku v hodnote maximálne 20 Eur, a to na základe žiadosti predloženej na základe výzvy MDVRR SR. Novela zákona je účinná od 31. decembra 2010 a MDVRR SR pristúpi k realizácii uvedenej podpory v marci 2011.

Druhú časť štátnej pomoci tvorí pomoc pre vysielateľov a prevádzkovateľa počas obdobia tzv. paralelnej prevádzky. Ide o obdobie, počas ktorého vysielateľ zabezpečuje súbežné analógové aj digitálne pozemské televízne vysielanie. Podporu paralelnej prevádzky televízneho vysielania EK schválila 17. novembra 2010. Na túto pomoc je v rámci štátneho rozpočtu na rok 2011 vyčlenená suma vo výške 6,16 mil. Eur. MDVRR SR 22. 11. 2010 zverejnilo výzvu na predkladanie žiadostí o dotácie. Cieľom pomoci je zabezpečiť pre divákov udržanie bezodplatného pokrytia paralelným analógovým signálom televízneho vysielania popri digitálnom vysielaní z dôvodu vytvorenia dostatočného času na dovybavenie domácností zariadeniami schopnými prijímať digitálne televízne vysielanie.

Nevyhnutnou podmienkou na poskytnutie štátnej pomoci v súlade s platnou legislatívou SR bolo vydanie výnosu MDVRR SR, ktorým je „Výnos č. 07480/2010-SPT/z.17006/M z 23. apríla 2010 o poskytovaní dotácií na podporu prechodu na digitálne televízne vysielanie v SR“, ktorý nadobudol účinnosť 15. mája 2010.

TÚ SR začal koncom roka 2010 prideľovať frekvencie pre miestne multiplexy DVB-T. Na základe žiadosti a po úspešnej medzinárodnej koordinácii, pridelil spoločnosti TV SEN, s.r.o. kanál K21 pre miestny multiplex v meste Senica. TÚ SR v súčasnosti eviduje od dvadsiatich spoločností cca osemdesiat žiadostí o koordináciu frekvencie pre miestny multiplex. Časť z nich je už vo fáze pred pridelením frekvencie pre miestny multiplex.
 	
TÚ SR v priebehu roka 2010 vydal povolenia na skúšobnú prevádzku DVB-H a DVB-T2 v lokalite Žilina. Úspešný priebeh a vyhodnotenie skúšobných prevádzok ako aj správa frekvenčného spektra na zodpovedajúcej úrovni, ktorú vykonáva TÚ SR, vytvára podmienky a predpoklady na úspešné zavedenie pravidelného vysielania v týchto štandardoch v SR. 

Úloha sa priebežne plní.

b)	Pozemské digitálne rozhlasové vysielanie:
o	v roku 2010 posúdiť možnosti prechodu z analógového na digitálne rozhlasové vysielanie v súlade s európskymi trendmi a navrhnúť riešenie z hľadiska výberu systému digitálneho vysielania a princípov využívania frekvenčného spektra v SR;
o	spracovať stratégiu zavádzania digitálneho pozemského rozhlasového vysielania v SR a predložiť ju na schválenie vláde SR v roku 2010;
o	pripraviť podmienky na začatie pravidelného vysielania v systéme T-DAB a po vytvorení podmienok začať skúšobné, resp. pravidelné vysielanie v systéme T‑DAB;
o	do konca roka 2013 postupne odskúšať vybrané systémy pozemského digitálneho rozhlasového vysielania.

Posúdenie možností prechodu z analógového na digitálne rozhlasové vysielanie a zavádzanie digitálneho pozemského rozhlasového vysielania v SR je súčasťou už spomínanej „Stratégie prechodu z analógového na digitálne pozemské televízne a rozhlasové vysielanie v SR“ schválenej uznesením vlády SR č. 11/2011 z 12. januára 2011.

Stratégia stanovila, že v oblasti rozhlasového vysielania je potrebné odskúšanie jednotlivých systémov digitálneho vysielania (najneskôr do roku 2013) a vytvorenie podmienok na postupné pravidelné vysielanie pre verejnoprávne a multiregionálne programy (približne do roku 2017). Vzhľadom na skutočnosť, že tento proces je otvorenou záležitosťou s účasťou mnohých subjektov a závisí aj od medzinárodných aspektov a technologického vývoja, bude potrebné aktualizovať stratégiu zavádzania rozhlasového vysielania (do konca roku 2013). Vypínanie analógového rozhlasového vysielania bude prebiehať v súlade s celoeurópskymi trendmi. 

Vzhľadom na potreby Slovenska a rôzne frekvenčné pásma, určené na rozhlasové vysielanie, stratégia odporučila využívať:
-	systém T‑DAB+ (variantne T‑DAB) v závislosti od použitia a frekvenčného pásma (TV III, L),
-	systém DRM+ v pásme VKV II; použitie systémov HD Radio a FMeXtra je potrebné naďalej sledovať s dôrazom na trendy v európskych krajinách,
-	systém DRM v pásmach AM (do 30 MHz).

Úloha sa priebežne plní.

c)	Širokopásmový prístup a rozvoj sietí novej generácie:
o	dôsledným uplatňovaním európskeho regulačného rámca pre elektronické komunikácie a princípov európskej politiky pre širokopásmové pripojenie  vytvárať prostredie podporujúce investície súkromného sektora do rozvoja sieťovej infraštruktúry s dôrazom na rozvoj širokopásmových prístupových sietí;
o	vypracovať aktualizovanú stratégiu rozvoja širokopásmového prístupu v SR zameranú na prístupové siete novej generácie a predložiť ju na schválenie vláde SR v roku 2010.

MDVRR SR v spolupráci s TÚ SR v roku 2010 pripravilo a predložilo na rokovanie vlády SR „Národnú stratégiu pre širokopásmový prístup v SR“, ktorá kladie dôraz na rozvoj prístupových sietí novej generácie. Priority a ciele stratégie zohľadňujú zámery „Stratégie na zabezpečenie inteligentného, udržateľného a inkluzívneho rastu EURÓPA 2020“, najmä v oblasti iniciatívy „Digitálna agenda pre Európu“.

Cieľom „Národnej stratégie pre širokopásmový prístup v SR“ je zabezpečiť dostupnosť širokopásmového pripojenia pre všetkých s prenosovou rýchlosťou minimálne 1 Mbit/s do konca roku 2013 a do konca roku 2020 umožniť prístup k vysokorýchlostnému internetovému pripojeniu s prenosovou rýchlosťou 30 Mbit/s pre všetkých občanov, verejnú správu, podnikateľský sektor i tretí sektor. Stratégia bola schválená uznesením vlády SR č. 136/2011 z 2. marca 2011. 

Vysoké náklady na budovanie infraštruktúry pre vysokorýchlostný prístup k internetu v kombinácii s nízkym dopytom mnohokrát odrádzajú poskytovateľov sietí a služieb investovať do infraštruktúry. Nevyhnutnou podmienkou naplnenia stanovených cieľov je najmä zabezpečiť priaznivé regulačné prostredie, podporiť budovanie širokopásmových sietí z verejných zdrojov (OPIS) a poskytovať nové obsahové služby v oblasti elektronickej verejnej správy.

Ako už bolo uvedené vo vyhodnotení úlohy č. 1, MDVRR SR zabezpečí implementáciu zmien európskeho regulačného rámca pre elektronické komunikácie do národnej legislatívy. Cieľom revízie je okrem iného aj posilnenie motivácie podnikov na investovanie do infraštruktúry elektronických komunikácií.

MDVRR SR rozšírilo databázu dostupnosti širokopásmového prístupu na internet o údaje o poskytovateľoch služieb a ich ponukách na regionálnej i lokálnej úrovni. Databáza je zverejnená na webovej stránke http://www.vus.sk/broadband/databaza/broadband.php. 

Z celkovej pôvodnej alokácie prostriedkov pre PO3 OPIS vo výške 113 177 826 Eur, ktorá mala byť využitá na podporu projektov, ešte neboli k 31. 12. 2010 čerpané prostriedky. Koncom roka 2010 prebiehali rokovania s EK týkajúce sa pripravovanej revízie OPIS, v rámci ktorej bude určená konečná výška finančnej alokácie. Po vyjasnení tejto otázky bude prostredníctvom MF SR predložený notifikačný formulár štátnej pomoci. Po schválení štátnej pomoci EK budú vyhlásené výzvy na národné projekty.

Úloha sa priebežne plní.

d)	Navigačné systémy a lokalizačné služby:
o	sledovať vývoj a skúmať možnosti aplikácií v SR;
o	pokračovať v koordinácii postupu a účasti SR na projekte Galileo.

Európsky globálny satelitný navigačný systém, ktorého podstatnou súčasťou je program Galileo, posúva satelitnú navigáciu na vyššie technologické úrovne oproti systémom dnes využívaným. Navyše je projektom civilným a zameraným nielen na obvyklú navigáciu, ale aj komerčné a kryptované aplikácie pre štátne správy. Systém má mať v konečnej fáze 30 družíc a viacero pozemných staníc. 

V súčasnosti sa (po určitých sklzoch spôsobených inými rozpočtovými prioritami EÚ a po období skúšobnej prevádzky prototypov satelitov na orbite) program dostáva do reálneho uvádzania do praktickej služby. Projekt Galileo je v plnej miere financovaný z rozpočtových zdrojov EÚ. 

SR sa prostredníctvom zástupcu MDVRR SR podieľala v rámci programu Galileo na práci pracovnej skupiny Rady pre dopravu intermodálne otázky a siete, na práci vo Výbore pre európske programy GNSS ako aj v Správnej rade Európskeho úradu pre dohľad nad systémami GNSS a v jeho pracovných skupinách a podskupinách. V priebehu roku 2010 bol schválený dokument, ktorým sa upravuje štatút Európskeho úradu pre dohľad nad systémami GNSS. 

Úloha sa priebežne plní.

e)	Rádiofrekvenčná identifikácia:
o	 podporiť rozvoj technológie rádiofrekvenčnej identifikácie vytváraním priaznivého prostredia (legislatívne, organizačné a technické opatrenia) so zachovaním technologickej neutrality, a to  koordinovane s postupmi na úrovni EÚ. Dosahovanie uvedeného cieľa je zároveň podmienené súčasným rešpektovaním základných práv a slobôd vzhľadom na možné zneužitie alebo nesprávne použitie tejto technológie.

Technológia RFID je základom rozvoja siete senzorov a všadeprítomných sietí. V súčasnosti prebieha vývoj konkrétnych aplikácií do skladového hospodárstva a na balíkovú dopravu. SR sa prostredníctvom zástupcu TÚ SR podieľa na práci pracovnej ECC / WG FM, kde je táto problematika riešená a kde sú vytvárané ustanovujúce podmienky využívania frekvenčného spektra pre technológiu RFID.  

SR sa aktívne  podieľa na príprave technických špecifikácií ETSI podľa mandátu EK M436 - EN udeleného CEN, CENELEC a ETSI na rádiofrekvenčnú identifikáciu.

Úloha sa priebežne plní.

Záver

Ciele Národnej politiky pre elektronické komunikácie na roky 2009 – 2013 sú zamerané na zabezpečenie uspokojovania potrieb slovenskej ekonomiky, požiadaviek fyzických a právnických osôb a záujmov štátu prostredníctvom široko dostupných kvalitných, spoľahlivých a bezpečných služieb elektronických komunikácií v rozsahu zodpovedajúcom vyspelým štátom EÚ. 

Všetky ciele stanovené v Národnej politike pre elektronické komunikácie na roky 2009 – 2013 a úlohy z nich vyplývajúce sú priebežne plnené v súlade s harmonogramom v nej vytýčeným. V najbližšom období bude dôležité sústrediť sa najmä na:
-	implementáciu zmien európskeho regulačného rámca pre elektronické komunikácie do zákona o elektronických komunikáciách,
-	riešenie otázky digitálnej dividendy,
-	efektívne využívanie frekvenčného spektra a prípravu NTFS 2011,
-	pokračovanie časovo a obsahovo vyváženej informačnej kampane o prechode na digitálne televízne vysielanie a finančnú podporu paralelnej prevádzky a určených koncových užívateľov,
-	podporu budovania širokopásmových sietí a čerpanie finančných prostriedkov v rámci OPIS, 
-	podporu projektov vedy a výskumu pre oblasť elektronických komunikácií s dôrazom na realizáciu digitálneho televízneho a rozhlasového vysielania a širokopásmového prístupu.

Zoznam použitých skratiek

CEN	European Committee for Standardization 
Európsky výbor pre normalizáciu 	
CENELEC	European Committee for Electrotechnical Standardization 
Európsky výbor pre normalizáciu v elektrotechnike	
CEPT	European Conference of Postal and Telecommunications Administrations
Európska konferencia poštových a telekomunikačných administratív	
CERP	European Committee for Postal Regulation
Európsky výbor pre reguláciu v poštách	
CISP	pracovná skupina pre komunikačné infraštruktúry a politiku služieb	
COM-ITU	Committee for ITU policy
Výbor pre politiku ITU	
DRM	Digital Radio Mondial
     svetový digitálny rozhlas	
DVB-H	Digital Video Broadcasting – Handheld
pozemská digitálna televízia na príjem pomocou malých prijímačov držaných v ruke	
DVB-T	Digital Video Broadcasting – Terrestrial
pozemské digitálne televízne vysielanie	
ECC	Electronic Communications Committee
Výbor pre elektronické komunikácie	
ECO	European Communications Office
Európsky komunikačný úrad	
EFIS	ERO Frequency Information System
Frekvenčný informačný systém ERO	
EK, EC	Európska komisia	
EP	Európsky parlament	
EPG	Electronic Program Guide
elektronický programový sprievodca	
ERO	European Radiocommunications Office
Európsky rádiokomunikačný úrad	
ES	Európske spoločenstvo	
ETSI	European Telecommunications Standards Institute
Európsky inštitút pre telekomunikačné normy	
EUTELSAT 	European Telecommunications Satellite Organisation
Európska telekomunikačná satelitná organizácia	
EÚ	Európska únia	
GMDSS	Global Maritime Distress and Safety System
Globálny námorný núdzový a bezpečnostný systém	
GNSS	Global Navigation Satellite System
Globálny navigačný satelitný systém	
ICCP	Committee for information, computer and communication policy
Výbor pre informačnú, počítačovú a komunikačnú politiku	
IKT	informačné a komunikačné technológie	
IMSO	International Mobile Satellite Organization
Medzinárodná organizácia mobilných satelitných komunikácií	
ITU	International Telecommunication Union
Medzinárodná telekomunikačná únia	
LRIT	Long Range Identification and Tracking of Ships
Systém diaľkovej identifikácie a sledovania lodí	
MDVRR SR	Ministerstvo dopravy, výstavby a regionálneho rozvoja SR	
MF SR	Ministerstvo financií SR	
MO SR	Ministerstvo obrany SR	
MV SR	Ministerstvo vnútra SR	
MZV SR	Ministerstvo zahraničných vecí SR	
NASES	Národná agentúra pre sieťové a elektronické služby	
NATO	North Atlantic Treaty Organization
Severoatlantická aliancia	
NGN	Next Generation Network
sieť novej generácie	
NTFS	Národná tabuľka frekvenčného spektra	
OECD	Organisation for Economic Co-operation and Development
Organizácia pre hospodársku spoluprácu a rozvoj	
OPIS	Operačný program Informatizácia spoločnosti	
PO3	Prioritná os 3	
PP´10	ITU Plenipotentiary Conference 2010
ITU Konferencia vládnych splnomocnencov 2010	
RFID	Radio Frequency Identification
identifikácia rádiovou frekvenciou	
RSC	Radio Spectrum Committee
Výbor pre rádiové spektrum	
RSPG	Radio Spectrum Policy Group
Skupina pre politiku rádiového spektra	
SIS	Slovenská informačná služba	
STN	slovenská technická norma	
T-DAB	Terrestrial Digital Audio Broadcasting  
pozemské digitálne rozhlasové vysielanie	
TÚ SR	Telekomunikačný úrad SR	
VÚS	Výskumný ústav spojov, n. o.	
WTDC´10	World Telecommunication Development Conference 2010
Svetová rozvojová telekomunikačná konferencia ITU	
WTO	World Trade Organization
Svetová obchodná organizácia	
ZZS	Zhromaždenie zmluvných strán